Зауэжьым хэкIуэдахэм я фэеплъыр лъэпкъым и зэхуэсыпIэщ
2017 гъэм накъыгъэм и 21-м Черкесск къалэ къыщызэIуахащ Кавказ зауэжьым хэкIуэда адыгэхэм я фэеплъ. Лъэпкъым дежкIэ мыхьэнэшхуэ зиIэ а жылагъуэ Iуэхум хэлIыфIыхьащ тенджыз Iуфэм щыпсэу шапсыгъхэм я щIэблэ Куэблэ СулътIан.
— Къэрэшей-Шэрджэсым и Хъумэрэ къуажэм сыкъыщалъхуащ, Черкесск къалэ сыдэсщ, ауэ си адэжьхэр тенджыз Iуфэм деж щыпсэуат, — жеIэ СулътIан, Сочэ къалэ исщIыкIауэ, телефонкIэ сыщепсалъэм.
Си анэ и лъэныкъуэкIэ Куэблэхэ дызэриблагъэр щыжесIэм, СулътIан и гуапэ хъуащ. Дакъикъэ зыбжанэкIэ дызэпсэлъа нэужь, къысщыхъуат игъащIэ лъандэрэ дызэрыцIыхуу.
— Дэ фIыуэ дыщыгъуазэщ ди тхыдэм, дощIэж Шапсыгъым, ди хэкужьым пэIэщIэ дызэрыхуэхъуауэ щытар, — пещэ си псэлъэгъум.
ИлъэситI и пэкIэ Куэблэ лъэпкъыр ШахэкIеишхуэ (Большой Кичмай) щызэхуэсат. Абы щыгъуэщ Къэрэшей-Шэрджэс Республикэм ди благъэ щыпсэууэ къыщысщIари. Лъэпкъ зэхуэсым цIыхуи 100 хуэдиз кърихьэлIат Сочэ къалэ, ТIуапсы щIыналъэм, Адыгэ Республикэм къикIыу.
— Лъэпкъ зэхуэсыр зэфIэкIа нэужьщ ар къыщысщIар. НэхъапэIуэкIэ зэхэсхатэмэ, зынрезгъэхьэлIэнут Iэмал имыIэу! Дэ дылъэпкъ мащIэщи, дызэрыцIыхум и закъуэ мыхъуу, дызэрыIыгъын, дызэрыщIэн хуейщ, — жеIэ СулътIан.
Куэблэ СулътIан пенсэ тIысыжащ. ХьэрычэтыщIэщ, жылагъуэ Iуэху зэрехуэ, Къэрэшей-Шэрджэс Республикэм щыIэ Адыгэ Хасэм жыджэру хэтщ. КъызэрыщIэкIамкIи, Кавказ зауэм хэкIуэдахэм я фэеплъ иджыблагъэ къызэIуа- хар гъэувын хуейуэ къыхэзылъхьахэм ящыщ зыщ. Метри 6 хъу, мраморымрэ жэзымрэ къыхэщIыкIа фэеплъыр къэзыгупсысар сурэтыщI Хьэгъундокъуэ Мухьэмэдрэ «Лит Арт» IуэхущIапIэм и унафэщI Устенкэ Александррэщ. Абыхэм ядэIэпыкъуащ зи гугъу тщIы ди псэлъэгъури.
— А зауэм ижь къащIихуащ адыгэми, абазэхэми, нэгъуейми, къэзакъми, нэгъуэщI лъэпкъхэми, — жиIат республикэм и Iэтащхьэ Темрезов Рашид, фэ-еплъыр къыщызэIуах махуэм. — Нобэ ди хабзэр, бзэр, щэныр тхъумэжыну, зедгъэужьыну дыхуитщ. Кавказ зауэм хэкIуэдахэм, я Хэкужьым щыщIамылъхьэжыфахэм я фэеплъ закъуэ мыхъуу, мыр ди блэкIар зэрытщымыгъупщэм и щыхьэтщ. Ди лъэпкъым и тхыдэм дыщыгъуазэу, дызэгурыIуэу, дызэрыIыгъыу илъэс куэд щIауэ дыкъызэдогъуэгурыкIуэ, ди щIэблэри а лъагъуэм тету дгъэсэн хуейщ.
Къэрэшей-Шэрджэс Республикэм щыIэ «Адыгэ Хасэм» и тхьэмадэ Аслъэн Алий къыщыпсэлъам къыхигъэщащ а Iуэхушхуэм Куэблэ СулътIан и зэфIэкIыу хилъхьар зыхуэдизыр:
— Фэеплъыр къэзыгупсысахэм зэрахэтам и мызакъуэу, мы Iуэхум папщIэ ахъшэ къыхэзых Фондым и унафэщIу щытащ СулътIан. Сыт и лъэныкъуэкIи цIыху нэсщ, зи хэкур фIыуэ зылъагъу, лъэпкъымкIэ гууз-лыуз зиIэ цIыхущ ар, — жиIат Аслъэным.
— Фэеплъым иджыри елэжьыжыпхъэщ, ауэ нэхъыщхьэр зэфIэкIащ — дгъэуващ. Согугъэ дунейм текъухьа ди лъэпкъэгъухэм я зэхуэсыпIэ хъуну а щIыпIэр, — жеIэ Куэблэм.
Ныбэ Анзор.
